Liek obsahuje dve látky, ktoré sa volajú amlodipín a kandesartan. Obe pomáhajú kontrolovať vysoký krvný tlak. Amlodipín patrí do skupiny látok, ktoré sa volajú „blokátory vápnikového kanála“. Kandesartan patrí do skupiny látok, ktoré sa volajú „antagonisty receptorov angiotenzínu II“. Liek sa používa na liečbu vysokého krvného tlaku u pacientov, u ktorých je krvný tlak už kontrolovaný kombináciou amlodipínu a kandesartanu, ktoré sa užívajú samostatne v rovnakých dávkach ako tento liek. Viac na adc.sk Použitie: Dávkovanie a dávkovacie schémy Pri substitučnej liečbe u dospelých sa užíva 1 kapsula 1x denne. Pacienti majú používať silu zodpovedajúcu ich predchádzajúcej liečbe kandesartanom a amlodipínom ako samostatnými liekmi. O dĺžke liečby rozhoduje lekár. Spôsob použitia Kapsuly sa užívajú vcelku, nezávisle od jedla a zapíjajú sa tekutinou. Kapsuly sa majú užívať každý deň v približne rovnakom čase. Nezapíjať grapefruitovou šťavou. Upozornenie V druhom a treťom trimestri tehotenstva je liek kontraindikovaný, užívanie v prvom trimestri tehotenstva sa neodporúča. Pacientky plánujúce graviditu je potrebné previesť na alternatívnu antihypertenzívnu liečbu. U dojčiacich žien sa liek neodporúča. Bezpečnosť a účinnosť lieku u detí vo veku do 18 rokov neboli stanovené. U pacientov s miernou až stredne ťažkou poruchou funkcie pečene sa má liek podávať s opatrnosťou. Liek je kontraindikovaný u pacientov s ťažkou poruchou funkcie pečene alebo cholestázou. U pacientov so stredne ťažkou a ťažkou poruchou funkcie obličiek sa má liek podávať s opatrnosťou. Počas liečby sa môže vyskytnúť ospalosť a závraty, čo môže mať vplyv na schopnosť viesť vozidlá a obsluhovať stroje. Počas liečby nekonzumovať alkohol. Veľmi zriedkavo sa môže vyskytnúť fotosenzitivita (frekvencia < 1/10 000). Počas liečby sa neodporúča konzumácia grapefruitu a grapefruitovej šťavy. Pacient musí dodržiavať aj neliekové opatrenia a mal by si pravidelne kontrolovať a zapisovať krvný tlak a tepovú frekvenciu. Liek obsahuje laktózu. Ďalšie osobitné upozornenia sú uvedené v SPC (časť 4.4).
Liečivá s účinkom na renín-angiotenzínový systém